Λιγκουίνι με ψητά ντοματίνια και μυρωδικά
Μυρωδάτη και ελαφριά η σπαγκετάδα του σαββατοκύριακου. Την απολαμβάνουμε στο μπαλκόνι παρέα με την ανοιξιάτικη φεγγαράδα.
1 πακέτο (500 γρ.) λινγκουίνι, 4 φρέσκα κρεμμυδάκια (το λευκό και το τρυφερό πράσινο μέρος), ψιλοκομμένα ή 1 μεσαίου μεγέθους ξερό κρεμμύδι, ψιλοκομμένο, 500 γρ. ντοματίνια, κομμένα στα δύο, 2 κουτ. σούπας ζάχαρη άσπρη, αλάτι, φρεσκοτριμμένο πιπέρι, 2 κουτ. σούπας φύλλα μαϊντανού, ψιλοκομμένα, 2 κουτ. σούπας φύλλα δυόσμου ή βασιλικού, ψιλοκομμένα (ή 1 κουτ. σούπας ξερός δυόσμος ή βασιλικός, τριμμένος), 50 ml ελαιόλαδο + 2 κουτ. σούπας επιπλέον, θρυμματισμένη φέτα για γαρνίρισμα (προαιρετικά)
Για να φτιάξουμε λιγκουίνι με ψητά ντοματίνια και μυρωδικά, αρχικά προθερμαίνουμε τον φούρνο στους 180° C. Αραδιάζουμε τα ντοματίνια και τα κρεμμύδια σε ένα ταψί.Τα περιχύνουμε με τα 50 ml ελαιόλαδο και πασπαλίζουμε με τη ζάχαρη, αλάτι και πιπέρι. Τα ψήνουμε για περίπου 25 λεπτά μέχρι να «αρπάξουν» και να λιώσουν κάπως.Παράλληλα, σε μια κατσαρόλα με μπόλικο αλατισμένο νερό βράζουμε τα ζυμαρικά σύμφωνα με τις οδηγίες του πακέτου και τα στραγγίζουμε.Όταν τα ντοματίνια είναι έτοιμα, βγάζουμε το ταψί από τον φούρνο.Προσθέτουμε τα λιγκουίνι, τα μυρωδικά, πιπέρι, τις 2 κουτ. σούπας ελαιόλαδο και ανακατεύουμε καλά. Σερβίρουμε στα πιάτα και, αν θέλουμε, πασπαλίζουμε κάθε μερίδα με θρυμματισμένη φέτα.Συνοδεύουμε, τα λιγκουίνι με ψητά ντοματίνια και μυρωδικά, με μια μαρουλοσαλάτα εποχής.
Ζυμαρικά,Κρεμμύδι,Ντομάτα